**כביש לב השומרון** (ידוע גם בשם: **עוקף חווארה**) הוא כביש המחבר את צומת תפוח ליישובי גב ההר על ידי מעקף מזרחית לעיירה הפלסטינית חווארה שבה עבר כביש 60, עד לפתיחת המקטע המרכזי של הכביש ב-12 בנובמבר 2023.

רקע
---

במשך שנים חוצה כביש 60 את העיירה חווארה, השוכנת דרומית לשכם. עם השנים נפח התנועה בכביש גדל משמעותית עם צמיחת האוכלוסייה של היישובים היהודיים והפלסטינים באזור והעיר שכם. הכביש נעשה עמוס יותר ויותר, עם פקקים ועומסי תנועה שמגיעים לעיתים לשעות. כמו כן, היות שהכביש עובר בלב העיירה חווארה ובסמוך לכפר ביתא, אירעו בכביש מספר רב של אירועי יידוי אבנים ופיגועי ירי על יהודים הנוסעים בכביש, בהם פיגוע ירי בו נרצחו שני אחים. עקב כך הוחלט להקים כביש עוקף שיעקוף את הכפר חווארה ממזרח.

לאחר שאירעו בכפר עוד מספר פיגועי ירי, הנחה ראש הממשלה בנימין נתניהו על האצת קצב סיום העבודות, על מנת לקצר את משך ההיערכות לפתיחת הכביש בחצי.

### המאבק על אישור תקציבים

באוקטובר 2017 פתחו ראשי רשויות יהודיות ביהודה ושומרון יחד עם משפחות שכולות בשביתת רעב על מנת שיאושרו תקציבים לכבישים עוקפים ברחבי יו"ש, ובהם עוקף חווארה. השביתה כללה גם הקמת מאהל מול בית ראש הממשלה, בנימין נתניהו. בתום קרוב לשלושה שבועות של מחאה, הגיעו להסכם שלפיו יוקצו 200 מיליון ש"ח לכבישים העוקפים לביצוע מיידי בינואר 2018, ועוד 600 מיליון ש"ח יוקצו בהמשך לכבישים עוקפים, תאורה וקליטה סלולרית בכבישים ביו"ש ומיגון אוטובוסים.

בנובמבר 2019 ועדת הכספים של הכנסת אישרה את העברת התקציבים לצורך סלילתם של כביש עוקף חווארה וכביש עוקף לובאן. הסכום שהוקצה לשני הכבישים הוא 800 מיליון ש"ח.

בשל פרוץ מלחמת חרבות ברזל הואץ סיום עבודות סלילת הכביש, והמקטע המרכזי של הכביש, העוקף את הכפר מעט דרומה מצומת הביתות ועד צומת יצהר, נפתח ב-12 בנובמבר 2023.

תוואי
-----

נקודת ההתחלה של כביש עוקף חווארה, סמוך לכפר ביתא (מצד שמאל). בצד ימין למעלה ניתן לראות את כפר תפוח ואת צומת תפוח.
המחלף הצפוני של כביש לב השומרון. מעבר לכיכר ניתן לראות את העיירה חווארה. בתחתית התמונה נראים פאתי הכפר בורין.
בפברואר 2021 ניתן צו התחלת עבודה לקבלן הביצוע. בתכנון הראשוני הופיע רובו של הפרויקט ככביש דו־סטרי חד־נתיבי כשרק 1.5 ק"מ שבחלקו הדרומי מתוכננים לביצוע ככביש דו־סטרי דו־נתיבי. בהמשך אושרה הרחבת הכביש לדו־מסלולי ודו־נתיבי, מה שדחה את הסיום המשוער של הפרויקט ממרץ 2023 לרבעון הראשון של 2024, לסיום הפרויקט המלא של תוואי הכביש.

בכביש צפויים להיות ארבעה גשרים שמשמשים כהפרדות מפלסיות מעל כבישים קיימים, שני מעברים חקלאיים, מעבירי מים ומחלפון. בנוסף, בוצעה בו העתקת קווי "מקורות" לכל אורך התוואי. הכביש צפוי להתחיל מעט צפונית לצומת תפוח, שם הוא יתפצל מזרחה מכביש 60, ויגיע עד הכיכר הצפונית של חווארה, שם יהיה מחלפון המאפשר פנייה ימינה והתחברות לכביש 555 עבור הגעה ליישובים הר ברכה, איתמר ואלון מורה, וכן לעיר שכם, או המשך בכביש 60 בחלק של ציר גלעד לטובת הנוסעים לכיוון יצהר וקדומים.

ראו גם
------

* חווארה
* כביש 60

קישורים חיצוניים
----------------

* הדמיית כביש עוקף חווארה, סרטון בערוץ "מועצה אזורית שומרון", באתר יוטיוב (אורך: 02:12)
* מערכת עכשיו 14, המנהל האזרחי נתן היתר לסלילת עוקף חווארה ואל-ערוב, באתר עכשיו 14, 1 במאי 2019
* עדו בן פורת, שלוש שנים לשביתת הרעב: החלה סלילת כביש עוקף חווארה, באתר ערוץ 7, 21 בפברואר 2021
* שלוש שנים לשביתת הרעב: החלה סלילת עוקף חווארה, באתר "סרוגים", 21 בפברואר 2021
* בתאל קולמן, ‏כביש עוקף חדש: משרד התחבורה לוקח אחריות ביו"ש, בעיתון מקור ראשון, 26 בפברואר 2020

הערות שוליים
------------

1. ↑  התשובה של נתניהו לפיגוע בחווארה: "להביא דרכי פעולה", באתר ערוץ 7, 5 באוקטובר 2023
2. ↑  רויטל עמירן, ‏המשפחות השכולות פתחו בשביתת רעב מול בית רה"מ: "רוצים לראות מעשים", באתר מעריב אונליין, 6 בנובמבר 2017
3. ↑  מתי טוכפלד, הסתיימה שביתת הרעב מול בית רה"מ, באתר ישראל היום, 10 בנובמבר 2017
4. ↑  אושרו תקציבי עוקף חווארה ועוקף לובאן, באתר ערוץ 7, 4 בנובמבר 2019
5. ↑  חנן גרינווד, בתוך חודשיים: ייפתח חלק מרכזי בכביש עוקף חווארה, באתר ישראל היום, 31 באוגוסט 2023
6. ↑  חנן גרינווד, סוף לנסיעה בכפר המרצחים: עוקף חווארה ייפתח ביום ראשון הקרוב, באתר ישראל היום, 10 בנובמבר 2023
7. ↑  פרויקט עוקף חווארה, באתר CivilEng